ສະຫະລັດ ກ່າວວ່າ ກຳປັ່ນລົບ ຂອງຕົນ ຍິງປືນ ເຕືອນເຮືອໄວ ອີຣ່ານ ທີ່ແລ່ນເຂົ້າມາໃກ້
ເຈົ້າໜ້າທີ່ທຳນຽບຫ້າແຈ ກ່າວວ່າ ໃນເຫດການ ທີ່ບໍ່ປອດໄພນຶ່ງນັ້ນ ເຮືອໄວອີຣ່ານ ໄດ້ແລ່ນເຂົ້າມາ ໃນລັດສະໝີ 182 ແມັດ ຫ່າງຈາກ ກຳປັ່ນລົບ Tempest.
ກອງທັບເຮືອສະຫະລັດທີ່ແລ່ນຜ່ານອ່າວເປີເຊຍໄດ້ຖືກບັງຄັບໃຫ້ຍິງປືນແລະລູກໄຟຂຶ້ນ ເຕືອນຫຼັງຈາກເຮືອໄວຂອງອີຣ່ານໄດ້ແລ່ນເຂົ້າມາໃກ້ໆ ອີງຕາມຄຳຖະແຫຼງຂອງທຳນຽບ ຫ້າແຈ ໃນເຫດການທີ່ເກີດຂຶ້ນ ໃນມື້ວັນພຸດຜ່ານມານີ້ ກຳປັ່ນລາດຕະເວນ Squall ໄດ້ຍິງປືນເຕືອນ 3 ລູກລົງໃສ່ນ້ຳໃນທິດທາງຂອງເຮືອໄວອີຣ່ານ ທີ່ພວມແລ່ນເຂົ້າມາໃກ້ໆກຳປັ່ນຂອງສະຫະລັດອີກລຳນຶ່ງ ທ່ານ Peter Cook ໂຄສົກຂອງທຳນຽບຫ້າແຈກ່າວຕໍ່ພວກນັກຂ່າວໃນວັນພະຫັດວານ ນີ້ວ່າ ເຮືອໄວຂອງອີຣ່ານ ໄດ້ແລ່ນເຂົ້າມາໃກ້ໆໃນລັດສະໝີ 182 ແມັດຫ່າງຈາກກຳປັ່ນ Tempest ແລະບໍ່ໄດ້ເອົາຫົວຊາຕໍ່ການເຕືອນທາງວິທະຍຸຕິດຕໍ່ລະຫວ່າງກຳປັ່ນຫາກຳປັ່ນແລະການຍິງລູກໄຟເຕືອນ ແຕ່ໃນທີ່ສຸດເຮືອເຫຼົ່ານັ້ນກໍໄດ້ອ່ວຍໜ້າໜີໄປ ທ່ານ Cook ກ່າວວ່າ “ນີ້ແມ່ນເຫດການທີ່ພວກລູກເຮືອເຫັນວ່າບໍ່ມີຄວາມປອດໄພ ເຫດ ການເຫຼົ່ານີ້ແມ່ນມີຄວາມສ່ຽງໃນການທີ່ຈະເພີ້ມຄວາມເຄັ່ງຕຶງ ແລະພວກເຮົາບໍ່ປະສົງ ທີ່ຈະເພີ້ມທະວີຄວາມເຄັ່ງຕຶງໃດໆ ກຳປັ່ນຂອງພວກເຮົາແມ່ນໄດ້ປະຕິບັດງານຢູ່ໃນຂົງເຂດດັ່ງກ່າວຂອງໂລກມາໄດ້ຫຼາຍປີແລ້ວ ” ເຮືອໄວຂອງອີຣ່ານ ທີ່ຮາວີລົບກວນກຳປັ່ນ Tempest ຂອງສະຫະລັດນີ້ ຍັງໄດ້ແລ່ນຕັດໜ້າກຳປັ່ນ Stout ຂອງສະຫະລັດ 3 ເທື່ອດ້ວຍຄວາມໄວສູງ ໃນວັນພຸດວານນີ້ ຢູ່ໃນເຂດນ່ານນ້ຳດຽວກັນ ອີງຕາມຄຳເວົ້າຂອງເຈົ້າໜ້າທີ່ສະຫະລັດ ເຫດການດັ່ງກ່າວນີ້ແມ່ນພົວພັນກັບພວກເຮືອໄວຂອງອີຣ່ານ ແລະສ່ວນນຶ່ງຂອງກອງທັບເຮືອທີ 5 ສະຫະລັດ ໃນໄລຍະເວລາຫລາຍໆມື້ ນອກຈາກກຳປັ່ນລາດຕະເວນ Squall ແລະ Tempest ແລ້ວ ກຳປັ່ນລົບອີກ 2 ລຳຂອງສະຫະລັດຄືກຳປັ່ນ Nitze ແລະ Stout ກໍມີສ່ວນຳພົວພັນນຳເຊັ່ນດຽວກັນ ທ່ານ William Urban ໂຄສົກກອງທັບເຮືອທີ 5 ຂອງສະຫະລັດ ກ່າວວ່າ ເຮືອໄວຂອງ ອີຣ່ານທີ່ແລ່ນສົ່ງສຽງລົບກວນກຳປັ່ນ Nitze ນັ້ນແມ່ນບໍ່ໄດ້ເອົາຫົວຊາຕໍ່ການສົ່ງວິທະຍຸ ເປົ່າໝາກຫວີດແລະຍິງລູກໄຟເຕືອນຫຼາຍໆຄັ້ງ ທ່ານກ່າວເຖິງ ການກະທຳຂອງອີຣ່ານ ວ່າ “ບໍ່ປອດໄພ ແລະບໍ່ແມ່ນມືອາຊີບແລະກໍບໍ່ແມ່ນການປະຕິບັດຕາມປົກກະຕິ ”